CELEX: 32018R1049
Language: sk
Date: 2018-07-25 00:00:00
Title: Nariadenie Komisie (EÚ) 2018/1049 z 25. júla 2018, ktorým sa mení príloha I k nariadeniu Európskeho parlamentu a Rady (ES) č. 396/2005 (Text s významom pre EHP)

26.7.2018   
               
               
                  SK
               
               
                  Úradný vestník Európskej únie
               
               
                  L 189/9
               
            
         NARIADENIE KOMISIE (EÚ) 2018/1049
         z 25. júla 2018,
         ktorým sa mení príloha I k nariadeniu Európskeho parlamentu a Rady (ES) č. 396/2005
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 4,
         keďže:
         
                     (1)
                  
                  
                     Produkty rastlinného a živočíšneho pôvodu, na ktoré sa vzťahujú maximálne hladiny rezíduí pesticídov (ďalej len „MRL“) stanovené v nariadení (ES) č. 396/2005, s prihliadnutím na ustanovenia uvedeného nariadenia, sú uvedené v zozname v prílohe I k danému nariadeniu.
                  
               
                     (2)
                  
                  
                     Príloha I k nariadeniu (ES) č. 396/2005 bola nahradená nariadením Komisie (EÚ) 2018/62 (2).
                  
               
                     (3)
                  
                  
                     Nariadením (EÚ) 2018/62 sa okrem iného v časti B prílohy I zaviedla komodita „listy reďkovky siatej“ a dala sa do súvislosti s komoditou „kel“ v časti A tejto prílohy. V dôsledku toho sa MRL pre kel vzťahujú aj na listy reďkovky siatej.
                  
               
                     (4)
                  
                  
                     Z najnovších informácií vyplýva, že MRL pre kel nemusia byť vždy vhodné pre listy reďkovky siatej a že na potvrdenie príslušných MRL sú potrebné osobitné skúšky na rezíduá pre listy reďkovky siatej.
                  
               
                     (5)
                  
                  
                     Je preto vhodné stanoviť prechodné obdobie pred tým, než sa budú môcť MRL pre kel uplatňovať aj na komoditu „listy reďkovky siatej“, s cieľom umožniť zber potrebných údajov. Na tento účel by sa mala do časti B prílohy I k nariadeniu (ES) č. 396/2005 vložiť nová poznámka pod čiarou (3) týkajúca sa komodity „listy reďkovky siatej“.
                  
               
                     (6)
                  
                  
                     Príloha I k nariadeniu (ES) č. 396/2005 by sa preto mala zodpovedajúcim spôsobom zmeniť.
                  
               
                     (7)
                  
                  
                     S cieľom vyhnúť sa zbytočnému narušeniu obchodu v dôsledku zmeny týkajúcej sa listov reďkovky siatej zavedenej nariadením (EÚ) 2018/62 a umožniť uvádzanie na trh produktov, pre ktoré sa obdobie zberu začne na jar v roku 2018, by sa malo toto nariadenie začať uplatňovať od 1. apríla 2018.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            V časti B prílohy I k nariadeniu (ES) č. 396/2005 sa vkladá táto poznámka pod čiarou (3) týkajúca sa položky „listy reďkovky siatej“:
            
               
                           „(3)
                        
                        
                           MRL sa na listy reďkovky siatej uplatňujú od 1. januára 2022“.
                        
                     
         
         
            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 1. apríla 2018.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. júla 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 70, 16.3.2005, s. 1.
         
            (2)  Nariadenie Komisie (EÚ) 2018/62 zo 17. januára 2018, ktorým sa nahrádza príloha I k nariadeniu Európskeho parlamentu a Rady (ES) č. 396/2005 (Ú. v. EÚ L 18, 23.1.2018, s. 1).